TVO มอบเงิน 1 ลบ.ผ่านสาธารณสุข “นครปฐม” ร่วมสู้วิกฤตโควิด 19
TVO มอบเงิน 1 ลบ.ผ่านสาธารณสุข “นครปฐม” ร่วมสู้วิกฤตโควิด 19
10 เม.ย. 2563

นายบวร วงศ์สินอุดม ประธานเจ้าหน้าที่บริหารและกรรมการผู้จัดการ บริษัท น้ำมันพืชไทย จำกัด (มหาชน) หรือ TVO เปิดเผยว่า ด้วยสถานการณ์การแพร่ระบาดของโรคติดเชื้อไวรัสโคโรนาสายพันธ์ใหม่ 2019 หรือ COVID-19 เป็นโรคติดต่ออันตรายที่ส่งผลกระทบเป็นวงกว้างต่อประชาชนไทยและอีกหลายประเทศทั่วโลก
อีกทั้งยังมีการแพร่ระบาดเพิ่มขึ้นอย่างต่อเนื่องและกระจายออกไปในวงกว้าง ทีวีโอ ในฐานะเป็นผู้นำในอุตสาหกรรมน้ำมันพืชและวัตถุดิบอาหารสัตว์ ขอร่วมเป็นส่วนหนึ่งในการส่งมอบกำลังใจสนับสนุนผู้ที่เกี่ยวข้องให้สามารถปฏิบัติหน้าที่ได้อย่างราบรื่น อันจะเป็นส่วนสำคัญที่จะช่วยลดผลกระทบต่อความสูญเสียโดยรวมของประเทศ
โดยการสนับสนุนเงินบริจาคจำนวน 1,000,000 บาท (หนึ่งล้านบาทถ้วน) สำหรับนำไปจัดซื้อวัสดุอุปกรณ์และเวชภัณฑ์ทางการแพทย์ แจกจ่ายให้กับแพทย์ พยาบาล และเจ้าหน้าที่สังกัดสำนักงานสาธารณสุขจังหวัดนครปฐม โรงพยาบาลชุมชน และโรงพยาบาลส่งเสริมสุขภาพประจำตำบลในจังหวัดนครปฐม ผ่านทางสำนักงานสาธารณสุขจังหวัดนครปฐม
ขณะเดียวกัน ทีวีโอ ยังห่วงใยสวัสดิภาพการทำงานของพนักงาน ตลอดจนดูแลลูกค้า ผู้มาติดต่อและประชาชนในชุมชน ผ่านมาตรการป้องกันการแพร่ระบาดของโรคในหลายมิติ ตั้งแต่การปฏิบัติงานตามแผนบริหารธุรกิจในสถานการณ์ฉุกเฉิน (BCP) เพื่อกระจายความเสี่ยงและลดผลกระทบต่อธุรกิจ โดยกำหนดการทำงานของพนักงานส่วนสำนักงานเป็นแบบ Work From Home (WFH) ส่วนกระบวนการผลิต กำหนดมาตรการตรวจคัดกรองพนักงานและผู้มาติดต่อทุกคน
โดยต้องสวมหน้ากากอนามัยตลอดเวลาที่อยู่ในพื้นที่ ตลอดจนจัดเตรียมสถานที่ปฏิบัติงานให้มีความสะอาดและฉีดพ่นน้ำยาฆ่าเชื้ออย่างสม่ำเสมอ เพื่อความปลอดภัยและลดความเสี่ยงตามแนวทางการป้องกันโรคของกรมควบคุมโรค กระทรวงสาธารณสุขและสอดคล้องกับหลักการเว้นระยะห่างทางสังคม (Social Distancing) รวมถึงลดกิจกรรมบางประเภทที่จะก่อให้เกิดการรวมตัวของประชาชนจำนวนมากที่อาจมีความเสี่ยงต่อการแพร่ระบาดมากขึ้น